CELEX: 32021D0944
Language: et
Date: 2021-06-03 00:00:00
Title: Komisjoni rakendusotsus (EL) 2021/944, 3. juuni 2021, teatavate Euroopa kodanikualgatuste toetusavalduste kogumise tähtaegade pikendamise kohta vastavalt Euroopa Parlamendi ja nõukogu määrusele (EL) 2020/1042 (teatavaks tehtud numbri C(2021) 3879 all) (Ainult ingliskeelne tekst on autentne)

14.6.2021   
               
               
                  ET
               
               
                  Euroopa Liidu Teataja
               
               
                  L 210/45
               
            
         KOMISJONI RAKENDUSOTSUS (EL) 2021/944,
         3. juuni 2021,
         teatavate Euroopa kodanikualgatuste toetusavalduste kogumise tähtaegade pikendamise kohta vastavalt Euroopa Parlamendi ja nõukogu määrusele (EL) 2020/1042
         
            
               (teatavaks tehtud numbri C(2021) 3879 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 15. juuli 2020. aasta määrust (EL) 2020/1042, milles sätestatakse COVID-19 puhangust tingitud ajutised meetmed Euroopa kodanikualgatust käsitleva määrusega (EL) 2019/788 ettenähtud kogumis-, kontrollimis- ja läbivaatamisetappide tähtaegade kohta, (1) eriti selle artikli 2 lõiget 2,
         olles konsulteerinud Euroopa Parlamendi ja nõukogu määruse (EL) 2019/788 (2) artikli 22 alusel loodud Euroopa kodanikualgatuse komiteega
         ning arvestades järgmist:
         
                     (1)
                  
                  
                     Määruses (EL) 2020/1042 on sätestatud Euroopa kodanikualgatusega seotud ajutised meetmed, et lahendada probleemid, millega kodanikualgatuste korraldajad, liikmesriikide haldusasutused ja liidu institutsioonid on seisnud silmitsi pärast seda, kui Maailma Terviseorganisatsioon kuulutas 2020. aasta märtsis COVID-19 puhangu üleilmseks pandeemiaks. Sellele teatele järgnenud kuudel on liikmesriigid võtnud rahvatervise kriisiga võitlemiseks piiravaid meetmeid. Selle tulemusena on avalik elu peaaegu kõigis liikmesriikides seiskunud. Seetõttu pikendati määrusega (EL) 2020/1042 teatavaid määruses (EL) 2019/788 sätestatud tähtaegu.
                  
               
                     (2)
                  
                  
                     Määrusega (EL) 2020/1042 on komisjonile antud õigus teatavatel tingimustel pikenda toetusavalduste kogumise perioodi veel kolme kuu võrra. Igasuguse edasise pikendamise tingimused on sarnased nendega, mis viisid esialgse pikendamiseni pärast COVID-19 puhangut 2020. aasta märtsis, nimelt et vähemalt veerand liikmesriikidest või mitu liikmesriiki, mis esindavad rohkem kui 35 % liidu elanikkonnast, kohaldavad COVID-19 pandeemiale reageerimiseks meetmeid, mis oluliselt takistavad korraldajatel koguda paberil toetusavaldusi ja teavitada üldsust oma käimasolevatest algatustest.
                  
               
                     (3)
                  
                  
                     Alates määruse (EL) 2020/1042 vastuvõtmisest 2020. aasta juulis on komisjon olukorda liikmesriikides tähelepanelikult jälginud.
                  
               
                     (4)
                  
                  
                     Olles leidnud, et määruse (EL) 2020/1042 kohase pikendamise tingimused on täidetud, pikendas komisjon 17. detsembril 2020 (3) ja seejärel 19. veebruaril 2021 (4) veel kolme kuu võrra nende algatuste tähtaega, mille toetusavalduste kogumine oli käimas. Algatustele, mille toetusavalduste kogumise periood algas pikendusperioodide jooksul, võimaldati proportsionaalset ajapikendust.
                  
               
                     (5)
                  
                  
                     Alates 1. veebruarist 2021 ei ole COVID-19 põhjustatud pandeemiaolukord mitmes liikmesriigis oluliselt muutunud. 2021. aasta aprilli lõpuks kehtisid paljudes liikmesriikides endiselt meetmed, millega piirati kodanike vaba liikumist nende territooriumil, et peatada COVID-19 levik või aeglustada seda. 19. aprillil teatasid seitse liikmesriiki, et nad kohaldavad üleriigilisi liikumispiiranguid, mis keelavad või oluliselt piiravad kodanike vabadust riigi territooriumil vabalt liikuda; 12 liikmesriiki aga teatasid, et nad kohaldavad kohalikke liikumispiiranguid. Neid piiravaid meetmeid on kombineeritud täiendavate meetmetega, millel on nende territooriumil või vähemalt selle olulises osas samasugune piirav mõju avalikule elule, sealhulgas avaliku ruumi juurdepääsupiirangud, kaupluste, restoranide ja pubide sulgemine või piiratud avamine, avalike ja erakogunemiste ning -kohtumiste ranged osaluspiirangud ja liikumiskeelud. Selline meetmete kombinatsioon mõjutab oluliselt ka korraldajate suutlikkust koguda paberil toetusavaldusi ja teavitada üldsust oma käimasolevatest algatustest. Praegu kättesaadava teabe põhjal on tõenäoline, et need meetmed või samalaadse mõjuga meetmed kehtivad vähemalt kolm kuud.
                  
               
                     (6)
                  
                  
                     Asjaomased liikmesriigid esindavad vähemalt neljandikku liikmesriikidest ja üle 35 % liidu elanikkonnast.
                  
               
                     (7)
                  
                  
                     Neil põhjustel võib järeldada, et viie algatuse puhul, mille kogumisperiood oli käimas 1. mail 2021, on kogumisperioodi pikendamise tingimused täidetud. Seepärast tuleks neid toetusavalduste kogumise perioode pikendada kolme kuu võrra.
                  
               
                     (8)
                  
                  
                     19. veebruaril 2021 pikendas komisjon kogumisperioodi neljateistkümne algatuse puhul. Üheksa algatuse puhul ei saa lisapikendust võimaldada, sest nende toetusavalduste kogumise perioodi on juba maksimaalse 12 kuu võrra pikendatud.
                  
               
                     (9)
                  
                  
                     Algatuste puhul, mille toetusavalduste kogumise periood algas ajavahemikul 1. mail 2021 kuni käesoleva otsuse vastuvõtmise kuupäevani, tuleks kogumisperioodi pikendada kuni 1. augustini 2022,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Kui toetusavalduste kogumine Euroopa kodanikualgatusele (edaspidi „algatus“) oli 1. mail 2021 käimas, pikendatakse selle algatuse puhul maksimaalset toetusavalduste kogumise perioodi kolme kuu võrra.
            
            
               2.   Kui algatuse toetusavalduste kogumine algas ajavahemikus 1. maist 2021 kuni käesoleva otsuse vastuvõtmise kuupäevani, pikendatakse selle algatuse puhul maksimaalset kogumisperioodi 1. augustini 2022.
            
         
         
            Artikkel 2
            Järgmiste algatuste kogumisperioodide uued lõppkuupäevad on järgmised:
            
                        —
                     
                     
                        algatus „PIIRIDETA VALIJAD, täielikud poliitilised õigused ELi kodanikele“: 11. juuni 2022;
                     
                  
                        —
                     
                     
                        algatus „Tingimusteta põhisissetulek kogu ELis“: 25. juuni 2022;
                     
                  
                        —
                     
                     
                        algatus „Libertà di condividere“: 1. august 2022;
                     
                  
                        —
                     
                     
                        algatus „Õigus ravile“: 1. august 2022;
                     
                  
                        —
                     
                     
                        algatus „Kodanikuühiskonna algatus massilise biomeetrilise jälgimise keelustamiseks“: 1. august 2022;
                     
                  
                        —
                     
                     
                        algatus „Rohelised katuseaiad“: 1. august 2022.
                     
                  
         
            Artikkel 3
            Käesolev otsus on adresseeritud järgmistele korraldusrühmadele:
            
                        —
                     
                     
                        algatuse „PIIRIDETA VALIJAD, täielikud poliitilised õigused ELi kodanikele“ korraldusrühm;
                     
                  
                        —
                     
                     
                        algatuse „Tingimusteta põhisissetulek kogu ELis“ korraldusrühm;
                     
                  
                        —
                     
                     
                        algatuse „Libertà di condividere“ korraldusrühm;
                     
                  
                        —
                     
                     
                        algatuse „Õigus ravile“ korraldusrühm;
                     
                  
                        —
                     
                     
                        algatuse „Kodanikuühiskonna algatus massilise biomeetrilise jälgimise keelustamiseks“ korraldusrühm;
                     
                  
                        —
                     
                     
                        algatuse „Rohelised katuseaiad“ korraldusrühm.
                     
                  
         
            Brüssel, 3. juuni 2021
            
               
                  Komisjoni nimel
               
               
                  Asepresident
               
               Věra JOUROVÁ
            
         
         
            (1)  ELT L 231, 17.7.2020, lk 7.
         
            (2)  Euroopa Parlamendi ja nõukogu 17. aprilli 2019. aasta määrus (EL) 2019/788 Euroopa kodanikualgatuse kohta (ELT L 130, 17.5.2019, lk 55).
         
            (3)  Komisjoni 17. detsembri 2020. aasta rakendusotsus (EL) 2020/2200 teatavate Euroopa kodanikualgatuste toetusavalduste kogumise tähtaegade pikendamise kohta vastavalt Euroopa Parlamendi ja nõukogu määrusele (EL) 2020/1042 (ELT L 434, 23.12.2020, lk 56).
         
            (4)  Komisjoni 19. veebruari 2021. aasta rakendusotsus (EL) 2021/360 teatavate Euroopa kodanikualgatuste toetusavalduste kogumise tähtaegade pikendamise kohta vastavalt Euroopa Parlamendi ja nõukogu määrusele (EL) 2020/1042 (ELT L 69, 26.2.2021, lk 9).